Hansen om VM-trekningen: – Kan ikke si det var en drømmetrekning
– Vi må si oss fornøyde, vi slo både Frankrike og Polen i EM. Det er overkommelig, sier Espen Lie Hansen til VG. I og med at Norge kom til VM via Det internasjonale håndballforbundet (IHF) sitt wild card, havnet Christian Berges menn i pulje seks, den dårligste og lavest seedede, sammen med Argentina, Angola og Saudi Arabia. Det var denne puljen som ble trukket først, og her havnet Norge i VMs gruppe A. Da de øvrige puljene ble trukket, havnet de norske håndballgutta til slutt i gruppe med følgende lag: Japan, Brasil, Russland, Polen og Frankrike. – Vi kan ikke si det er en drømmetrekning, siden vi har Frankrike og Polen - men vi er ikke misfornøyd med gruppen, oppsummerer Hansen. Frankrike, i kraft av å være verstnasjon, fikk lov å velge hvilken gruppe de ville spille i før de aller best seedede nasjonene skulle fordeles i puljene. De anså tydeligvis Norges gruppe A for å være den enkleste, for det var der franskmennene valgte å spille. Med unntak av franskmennene unngikk Norge de aller verste kanonene i dagens trekning. Når det gjelder Frankrike har de norske håndballherrene nylig bevist at det er en nasjon de kan hamle opp med - lagene møtte i mellomspillet i EM i januar, og jubelscenene var enorme da Norge slo dem med tre mål. Det nest best seedede laget i Norges gruppe ble Polen. Også der har Norge vist styrke, nasjonene møttes i en heksegryte av en hall under EM, da polakkene spilte på hjemmebane. Til tross for et desibelnivå av en annen verden, sørget Norge for en tomålsseier i mellomspillet. – Jeg tenker at dette er fantastisk gode lag. Det er en tøff gruppe. Russland er bra, det samme er Brasil. Japan vet jeg lite om, men vi har slått to av dem før. Alle spiller klassisk håndball. Jeg liker motstanderne, sier landslagssjef Christian Berge til NTB.Slik oppsummerer Espen Lie Hansen de fem gruppemotstanderne: * Japan: – Jeg spilte mot Japan i det første mesterskapet mitt. De spiller litt uortodoks håndball, man vet aldri hva som kommer. Det er et lag man skal slå. * Brasil: – Damelaget deres har vært bra. De har noe n ok spillere, Brasil er et bedre lag enn Japan. Skal vi ha noen sjanse, må vi slå begge de to lagene. Brasil var det beste laget fra den potten. * Russland: – De var ikke så gode i EM nå, så jeg synes det var en fin trekning. Det er et generasjonsskifte der, men de har noen gode spillere. Helt klart et lag det er mulig å ta. * Polen: – Alle lag i pulje to er gode. Vi har slått Polen før, så det er en fordel. Her ville det blitt tøft uansett hvilket lag vi hadde fått fra det nivået. * Frankrike: – Uansett hvem man trekker fra øverse nivå, er det en veldig tøff kamp. Jeg tror franskmennene er mer stresset nå, de har presset på seg. Vi må spille som vi spilte i Polen.Norge hadde sjansen til å spille seg til VM da de møtte Slovenia over to play off-kamper i juni. Det gikk ikke veien, slovenerne vant sammenlagt, og norske håndballgutter deppet over at VM-drømmen var knust. Uten et VM i Frankrike i januar, ventet halvannet år uten mesterskapshåndball for Christian Berges menn. Det er lenge - særlig for et lag som har vært i skikkelig oppsving. Like etter exiten ble det spekulert i wild card - et ekstra ess i ermet hos Det internasjonale håndballforbundet (IHF). Det gikk rykter om at Norge var sterke kandidater til å få det wild cardet - ikke minst på grunn av triumfferden de var ute på i vinter, da de gikk helt til bronsefinalen i EM i Polen. Og ganske riktig - da IHF avgjorde hvem som skulle få den siste plassen til kommende vinters VM, var det «Norway» som ble annonsert. – Det går ikke utover noen andre at vi får denne plassen, og det er en stor forskjell. Om vi hadde tatt noen andre sin plass, hadde det vært noe helt annet. IHF har bestemt at det skal være et wild card, og jeg føler det er fortjent at det er vi som får det. Det er ikke noen bismak ved dette, jeg hadde takket ja til plassen ti av ti ganger, sa strekhelten Joakim Hykkerud til VG etter at VM-plassen var blitt en realitet. – Et hån Atter andre har vært kritiske til at Norge kan booke flybilletter til Frankrike via «bakveien». TV 2s håndballekspert Randi Gustad la ingenting i mellom da hun av Aftenposten ble spurt om hva hun mente om ordningen med wild card: – Uten kriterier ligger alt til rette for usaklig forskjellsbehandling. Slike uttak bør ikke baseres på penger, men utelukkende på sportslige resultat. Det er et hån mot spillere, trenere, sponsorer og andre håndballinteresserte. Dette hadde aldri skjedd i fotball, uttalte hun. Så du denne? NHF-Lio: – Vi snakket aldri om wild card da Moustafa var i Stavanger Det ligger nemlig ingen kriterier til grunn for hvem som tildeles wild card - der har IHF helt frie hender. Håndballpresident Kåre Geir Lio sa følgende til VG for to dager siden: – Det er styret i IHF som har gjort vurderingene, og de har bestemt at Norge skal få plassen. Det er viktig å presisere at ingen av de andre lagene har blitt kastet ut. Det var én ledig plass fra kvalifiseringen i Oceania. Det som er oppløftende er at Norge var rangert som nummer én av de lagene som ikke kom til VM. PS! VM i Frankrike spilles fra 11. til 29. januar 2017.
Norge får et gjensyn med både Frankrike og Polen, men var alt i alt heldige med trekningen av VM-gruppene for 2017.